|  |  |
| --- | --- |
|  | **Pesterzsébet-Központi Református**  **Egyházközség**  1204 Budapest, Ady E. u. 81.  Tel/Fax: 283-0029  www.pkre.hu |
| ***1893-2021*** |  |

Pesterzsébet, 2021. március 30.

***Kreisz János, lelkész***

**Utolsó vacsora - Gecsemáné**

**- evangelizáció -**

**Lectio:**Máté 26; 17-46

***„A kovásztalan kenyerek első napján pedig Jézushoz menének a tanítványok, mondván: Hol akarod, hogy megkészítsük néked ételedre a husvéti bárányt?***

***Ő pedig monda: Menjetek el a városba ama bizonyos emberhez, és ezt mondjátok néki: A Mester üzeni: Az én időm közel van; nálad tartom meg a husvétot tanítványaimmal.***

***És úgy cselekedének a tanítványok, amint Jézus parancsolta vala nékik; és elkészíték a husvéti bárányt.***

***Mikor pedig beestveledék, letelepszik vala a tizenkettővel, És amikor esznek vala, monda: Bizony mondom néktek, ti közületek egy elárul engem.***

***És felettébb megszomorodva, kezdék mindannyian mondani néki: Én vagyok-é az, Uram?***

***Ő pedig felelvén, monda: Aki velem együtt mártja kezét a tálba, az árul el engem.*** ***Az embernek Fia jóllehet elmegyen, amint meg van írva felőle, de jaj annak az embernek, aki az embernek Fiát elárulja; jobb volna annak az embernek, ha nem született volna.***

***Megszólalván Júdás is, aki elárulja vala őt, monda: Én vagyok-é az, Mester? Monda néki: Te mondád.***

***Mikor pedig evének, vevé Jézus a kenyeret és hálákat adván, megtöré és adá a tanítványoknak, és monda: Vegyétek, egyétek; ez az én testem.*** ***És vevén a poharat és hálákat adván, adá azoknak, ezt mondván: Igyatok ebből mindnyájan; Mert ez az én vérem, az új szövetségnek vére, amely sokakért kiontatik bűnöknek bocsánatára.***

***Mondom pedig néktek, hogy: Mostantól fogva nem iszom a szőlőtőkének ebből a terméséből mind ama napig, amikor újan iszom azt veletek az én Atyámnak országában.***

***És dícséretet énekelvén, kimenének az olajfák hegyére.***

***Akkor monda nékik Jézus: Mindnyájan ezen az éjszakán megbotránkoztok én bennem. Mert meg van írva: Megverem a pásztort, és elszélednek a nyájnak juhai.*** ***De föltámadásom után előttetek megyek majd Galileába.***

***Péter pedig felelvén, monda néki: Ha mindnyájan megbotránkoznak is te benned, én soha meg nem botránkozom.***

***Monda néki Jézus: Bizony mondom néked, ezen az éjszakán, mielőtt megszólal a kakas, háromszor megtagadsz engem.***

***Monda néki Péter: Ha meg kell is veled halnom, meg nem tagadlak téged. Hasonlóképpen szólnak vala a többi tanítványok is.***

***Akkor elméne Jézus velök egy helyre, amelyet Gecsemánénak hívtak, és monda a tanítványoknak: Üljetek le itt, míg elmegyek és amott imádkozom.***

***És maga mellé vévén Pétert és Zebedeusnak két fiát, kezde szomorkodni és gyötrődni.*** ***Ekkor monda nékik: Felette igen szomorú az én lelkem mind halálig! maradjatok itt és vigyázzatok én velem.***

***És egy kissé előre menve, arcra borula, könyörögvén és mondván: Atyám! ha lehetséges, múljék el tőlem e pohár; mindazáltal ne úgy legyen amint én akarom, hanem amint te.***

***Akkor méne a tanítványokhoz és aluva találá őket, és monda Péternek: Így nem birtatok vigyázni velem egy óráig sem!?*** ***Vigyázzatok és imádkozzatok, hogy kísértetbe ne essetek; mert jóllehet a lélek kész, de a test erőtelen.***

***Ismét elméne másodszor is, és könyörge, mondván: Atyám! ha el nem múlhatik tőlem e pohár, hogy ki ne igyam, legyen meg a te akaratod.***

***És mikor visszatér vala, ismét aluva találá őket; mert megnehezedtek vala az ő szemeik.***

***És ott hagyva őket, ismét elméne és imádkozék harmadszor, ugyanazon beszéddel szólván.*** ***Ekkor méne az ő tanítványaihoz, és monda nékik: Aludjatok immár és nyugodjatok. Ímé, elközelgett az óra, és az embernek Fia a bűnösök kezébe adatik.***

***Keljetek fel, menjünk! Ímé elközelgett, aki engem elárul.***

Kedves Testvérek! **Evangelizációs sorozatunk második estéjén, Jézusnak feltámadása előtt az utolsó, úgynevezett „szabadon” eltöltött napja lesz előttünk.** **Valójában amit eddig olvastunk az evangéliumokban, a sok gyógyítás, tanítás, beszélgetés és csoda mind-mind ezért az estéért történtek.** Hiszen – ahogyan majd látni fogjuk – Jézus Krisztus utolsó vacsorája és a Gecsemáné kertjében átélt szenvedése, szorosan összefüggnek, és mind a kettő ugyanarról beszél. Jézus Krisztus megáldoztatásáról és önkéntes áldozatáról, és az ember megváltásáról. Éppen ezért, nagyon szeretném, ha egyben látnánk a kettőt. **Hiszen mind az utolsó vacsorának, tehát az úrvacsorának, mint a gecsemánéi szenvedésnek a központja, a mozgatórugója az a megváltás.** Nézzük hát, hogy mit is üzen számunkra, Jézusnak ez az utolsó nem is „szabadon” eltöltött napja!

**Kedves testvérek! A családi, közös étkezések végigkísérik az ember történetét.** A legszegényebbektől a legtehetősebbig, mindenhol „gyakorlatban volt” a közös családi étkezés. Nagy ünnepek, családi események alkalmával mindig összegyűlt a rokonság, és együtt étkeztek. **Fontos és jó esemény ez, hiszen közösségteremtő, közösségformáló erő volt, és az a mai napig.** Gondoljatok csak egy közös vasárnapi ebédre. Milyen jó dolog az, ha a család körbeüli az asztalt, és mondjuk az aznap elhangzott igehirdetésről beszélgetnek, gondolkodnak közösen. **Megannyi áldása és öröme van az ilyen közös családi étkezéseknek**. Ha nincsen nálatok gyakorlatban, akkor csak bíztatni tudlak titeket arra, hogy váljon szokássá a közös étkezés a családdal.

**Korunkra ez sajnos kezd kiveszni. Néhány napja láttam egy filmet, ami a McDonald’s alapításáról és annak felfuttatásáról szól.** Ebben a filmben hangzik el egy döbbenetes mondat. **A főszereplő rendel egy hamburgert, és miután megkapja megkérdezi az eladót, hogy: „Hol egyem meg?” A válasz így hangzott: „Bárhol!”** Akár egy padon, vagy a kocsidban, vagy séta közben. **Kedves testvérek, a közös családi étkezések örömétől, annak minden áldástól, kezdik megfosztani az embert, és kezdenek átszoktatni az utcai étkezésre bennünket.** A gyors, magányos étkezésre. Látszólag ez is jó, hiszen több idő marad másra. „Fontosabb” dolgokra**. Ezzel pedig elveszik mellőlünk a társunkat, a gyerekünket, az egymásra figyelést, a beszélgetést, a közös emlékezést és ezzel: kifosztottak bennünket.**

**Jézus és tanítványai szegényen éltek együtt három évig. Gondoljatok bele egy pillanatra, hogy az esti közös étkezések milyen áldott alkalmak lehettek?!** Egy asztalközösségben lehettek Jézussal, a testté lett Igével. Kérdezhették, megismerhették Őt, olyan formában mint azóta soha senki. **Háromévnyi közösen eltöltött idő és szolgálat után pedig elközelgetett a húsvét.** Jézus pedig emlékezetessé akarta tenni az utolsó vacsorát. **Nem a húsvéti bárány megevésével csupán és nem az egyiptomi szabadulás hálás újragondolásával, hiszen ilyen vacsorájuk biztosan volt. Jézus önmagával akarja emlékezetessé tenni az utolsó vacsorát!** Jézus az utolsó vacsora többlete! Jézus a házigazda, igazi királyként rendelkezik a méltó utolsó földi vacsora emlékezetes elfogyasztása részleteiről, a tanítványaival.

**Jézus emlékezetes vacsorát készít.** Olyat, amilyenben a tanítványoknak, bár sokszor vacsoráztak együtt Jézussal, még sohasem volt részük. **Hogy mennyire így van, azt bizonyítja az, hogy a tanítványok ezt a vacsorát soha nem felejtették el.** Nézzétek, később az emmausi tanítványok is arról ismerik fel Jézust, amikor a kenyeret megtöri. **A tanítványok továbbmondták és gyakorolták, soha nem felejtették el.** Az ősgyülekezetek életéről szóló bibliai feljegyzések mind beszámolnak arról, hogy az első keresztyének sem felejtették el az utolsó vacsorát. Ők is éltek vele, és mindmáig a Gyülekezetek is! Pedig kétezer év is eltelt már azóta, mégis, **ma is van úrvacsora!**

**Jézus egyszer azt mondta a tanítványainak**, hogy: *„Kívánva kívántam a húsvéti bárányt megenni veletek, mielőtt én szenvednék.”* Lk. 22,15. De mi tette igazán emlékezetessé, többé mint a zsidó hagyományt, amit Isten megparancsolt? **Miért volt emlékezetesebb ez a vacsora, mint az összes többi, mint amit a tanítványok korábban átéltek?** Legelőször is az, hogy Jézus ezen az utolsó vacsorán, **Júdást kiemeli a tizenkettő közül**. *„Egy közületek elárul engem.”* – olvashatjuk. **Aztán másodszor az, hogy Jézus konkrétan beszél az Ő közeli szenvedéseiről,** *„Kívánva kívántam a húsvéti bárányt megenni veletek, mielőtt én szenvednék.”* Tehát jelzi, hogy ez lesz az utolsó közös vacsorájuk. **Majd ezt megerősítve beszél arról, hogy Isten országában majd hogyan fog folytatódni mégis az, aminek most az előképét láthatják a tanítványok.** *„Mostantól fogva nem iszom a szőlőtőkének ebből a terméséből mind ama napig, a mikor újan iszom azt veletek az én Atyámnak országában.”* **És végül negyedszer, az úrvacsora szereztetése, amely kereszthaláláról szól és arra emlékeztet is, és a benne hívőket erejével és áldásával tölti el.**

**Az emlékezetes vacsora véget ért! Jézustól valóságos ételt és italt kaptak az övéi, és ígéretet a többre:** *„Ez az én testem”* és *„Ez az én vérem!”* **Ez a több, amiről itt Jézus beszél, a kereszten adatik.** Az eljövendő szenvedéseiben. Hiszen ott válik valósággá az, amiről már most, az utolsó vacsorán beszél. **Hogy ez az én testem, amely megtöretik, (a kereszten megtöretett Jézus teste), és ez az én vérem (Jézus halálában kiontatott vére).** Ez a több, amiről Jézus beszél a kereszt nagy titka, amiről az úrvacsora beszél. Jézus eljövendő szenvedése, tehát megtöretett teste, és közelgő halála, tehát kiontatott vére. **Éppen ezért az úrvacsora szereztetése a kereszthalálról szól, és arra emlékeztet is bennünket és a benne hívőket erejével és áldásával tölti el.**

**Iskariótes Júdás sorsa e vacsorától felkelve, és az ott lévőket elhagyva pecsételődik meg. A bűnbánat forrását hagyja maga mögött Júdás, elhagyja Jézust, és ebbe belehal.** Önkezével vet véget életének, és felakasztja magát. Júdás belehal abba, hogy hátat fordít mindannak, amit az utolsó vacsora szimbolizál és valóságosan is ad! **Hátat fordít a keresztnek, az abban felkínált bűnbocsánatnak. Júdás végérvényesen elveszett.**

**Miután Júdás elhagyta őket, Jézus és a tizenegy, dicséreteket énekelve indul ki a vacsorázó helyről. Túl vannak már az utolsó vacsorán, minden bizonnyal még annak a hatása alatt vannak, hiszen friss az élmény, - olyan, amit később sohasem felejtenek el – és Jézus egy különös dolgot mondd nekik.** Figyelmezteti őket: *„Mindnyájan ezen az éjszakán megbotránkoztok én bennem.”*, itt a **közelgő kereszthaláláról** beszél, ám ígéretet is ad nekik a feltámadásáról és a megjelenéséről Galileában! *„Akkor monda nékik Jézus: Mindnyájan ezen az éjszakán megbotránkoztok én bennem. Mert meg van írva: Megverem a pásztort, és elszélednek a nyájnak juhai. De föltámadásom után előttetek megyek majd Galileába.”*

**Ezek után érkeznek el Jézusék a Gecsemáné kertjébe, a nagy csata helyszínére!** A zsidókhoz írt levélben egy különös leírást olvashatunk erről az estéről: *„Ki az ő testének napjaiban könyörgésekkel és esedezésekkel, erős kiáltás és könnyhullatás közben járult ahhoz, a ki képes megszabadítani őt a halálból, és meghallgattatott az ő istenfélelméért”* **A Messiásra ezen az estén a legnagyobb megpróbáltatás várt. Jézus imádkozni megy, és viszi a tanítványokat is, akik alvó-ébredő-alvó tanítványként vannak jelen.** És a szemünk elé tárul egy olyan jelenetsor, amivel sem előtte, sem utána nem találkozhatunk. **Jézusnak megáldoztatása itt történik meg, másnap Nagypénteken „csak megvalósul”.**

Jézus „*retteg és gyötrődik”.* Azt mondja, hogy „*szomorú az én lelkem mindhalálig.”* **Mi az, ami ilyen hatással volt Jézusra?** Mi az, ami ennyire fájdalmasan érintette Őt? Hiszen előtte nem láthattuk így Jézust. **Soha nem láttuk azt, hogy kétségbe lenne esve, soha nem láttuk azt, hogy ilyen kínokat kellett volna kiállnia.** Nem láttuk Őt „*rettegni”* és „*gyötrődni”.* Még a megkísértése során is úgy látjuk Jézust, hogy erős, kiegyensúlyozott, a célját soha nem szeme elől tévesztő. **Mit láthatott, mit élt át Jézus, ami miatt így kell Őt látnunk? Erre a kérdésre a választ, Jézus imája adja meg.** Mert miért is imádkozik Jézus? Hogy az Atya távoztassa el Tőle a „*keserű poharat.”* Jézus imatémája tehát: a pohár! Ezt olvassuk: *„És egy kissé előre menve, arczra borula, könyörögvén és mondván: Atyám! ha lehetséges, múljék el tőlem e pohár; mindazáltal ne úgy legyen a mint én akarom, hanem a mint te.”* Ezek után a tanítványaihoz ment, akiket alva talált, akiket felkeltett és ezt mondta nekik: *„Vigyázzatok és imádkozzatok, hogy kísértetbe ne essetek.”* Majd ezek után másodszor is kérte az Atyát: „*Atyám! ha el nem múlhatik tőlem e pohár, hogy ki ne igyam, legyen meg a te akaratod.”* Amikor aztán harmadszor is belenéz ebbe a pohárba, mégis elfogadja azt Attól, Aki az Neked adta: az Atya kezéből, az Atyától.

**Mi ez a pohár és mi van a pohárban, amitől Jézus soha nem látott módon retteg?** Amitől gyötrődik, ami miatt azt olvassuk Róla, hogy: *„És haláltusában lévén, buzgóságosabban imádkozék; és az ő verítéke olyan vala, mint a nagy vércseppek, melyek a földre hullanak.”* **Mi ez, amitől Jézus úgy gyötrődik és haláltusát vív?** Mi ez, amivel szemben vívja a harcot? Az, amit sohasem ismert! Ami idegen mindattól, Aki Ő. **Amitől isteni szentsége és tisztasága iszonyodik.** Mi ez, amire mégis azt mondja, hogy: *„Legyen meg a Te akaratod!”* Kedves testvérek, nincs még egy olyan hely a Bibliában, ahol Jézus szíve, lelke szerint mást akarna, mint az Atya. **Mi hát az, ami miatt mást akart Jézus, mint az Atya? A világ bűneinek magára vállalása, mintha Ő követte volna el azokat!** **A te és én minden bűnünk keserűje és halálos mérge volt ebben a pohárban!** Jézus Krisztus valójában megáldoztatik, itt áldozza fel magát. Másnap „csak” megtörténik, amire ma igent mond. Mert igent mondott a pohárra és arra, ami abban volt azzal, hogy elfogadta és ezt imádkozta: *„Legyen meg a Te akaratod!”*

**Kedves Testvérek, számunkra a kereszt csodája, ereje, bűntörlő szabadító hatalma a pohár elfogadásában és kiürítésében van.** **Jézus belehal abba, ami ebben a szörnyű pohárban van.** A világ összes bűne, amit ember valaha elkövetett. Jézus ebbe hal bele, hogy magába fogadja mindazt, ami egészen eleddig idegen volt Tőle. **Itt áldozza fel magát a mi drága Megváltónk. Azzal, hogy a Tiszta, a Tökéletes, a Bűntelen a pohár kiivásával bűnné válik.** Itt veszi magára a világ bűneit, amit másnap felvisz a keresztfára. Itt veszi át az „adóslevelünket”, amit másnap a keresztfára szögez. **Megáldoztatik Jézus a Gecsemáné kertjében. Ott áldoztatik meg!**

**Befejezem egy örömhírrel! Jézus poharában a te bűneid keserűsége, átka, halálos kárhozatos mérge is benne volt, és azt kiitta, mert szeret!** Így bocsát meg neked is. **Ha te ezt elhiszed, akkor boldogan énekelheted velünk majd, amit a szép lelki ének így fogalmaz meg:**

*„Magára vette szennyes ruhámat*

*megbékítette Istent Atyámat,*

*megbékítette, megbékítette, Istent Atyámat,*

*A kín az átok, én bűnöm ára,*

*de Ő felvitte a Golgotára,*

*De ő felvitte, de Ő felvitte, a Golgotára.*

*Bűn büntetését kereszten értem,*

*magára vette a szenvedésem.*

*Magára vette, magára vette, a szenvedésem.*

*Szerelmes szíve szakadt meg értem,*

*de eltörölte mind, mind a vétkem.*

*De eltörölte, de eltörölte mind, mind a vétkem.*

*Jézus, Te drága, mit adjak néked?*

*Összetört szívem hozom elébed.*

*Összetört szívem, összetört szívem hozom elébed!”*

*Hozd Jézus elé Te is, összetört szíved!*

Ámen!